CELEX: 52020PC0491
Language: lv
Date: 2020-09-07
Title: Priekšlikums EIROPAS PARLAMENTA UN PADOMES REGULA, ar ko, reaģējot uz Covid-19 uzliesmojumu, Regulu (ES) Nr. 168/2013 groza attiecībā uz īpašiem pasākumiem saistībā ar L kategorijas sērijas beigu transportlīdzekļiem

EIROPAS KOMISIJA
            Briselē, 7.9.2020
            COM(2020) 491 final
            2020/0251(COD)
            Priekšlikums
            EIROPAS PARLAMENTA UN PADOMES REGULA,
            ar ko, reaģējot uz Covid-19 uzliesmojumu, Regulu (ES) Nr. 168/2013 groza attiecībā uz īpašiem pasākumiem saistībā ar L kategorijas sērijas beigu transportlīdzekļiem
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Covid-19 pandēmija rada ievērojamus traucējumus, kas motociklu ražošanas nozari ietekmē kā vairāki satricinājumi, proti, no vienas puses, radot tūlītējus traucējumus ražotnēs un starptautiskajās vērtību ķēdēs un, no otras puses, radot ievērojamu pieprasījuma kritumu un transportlīdzekļu krājumu pieaugumu. Tas ir ietekmējis ražotāju spēju ievērot dažus termiņus, kas noteikti Eiropas Parlamenta un Padomes Regulā (ES) Nr. 168/2013 (2013. gada 15. janvāris).
            
            
               Saskaņā ar minēto regulu piesārņotāju emisiju Euro 5 posmu piemēros no 2021. gada 1. janvāra, kas nozīmē, ka no minētās dienas Savienības tirgū var laist tikai transportlīdzekļus, kas atbilst Euro 5 prasībām. 
            
            
               Tomēr Covid-19 uzliesmojums ir būtiski ietekmējis motociklu tirdzniecību. Parasti līdz pat 60 % no visiem realizētajiem motocikliem tiek pārdoti laikposmā no marta līdz jūlijam. Dalībvalstu iestāžu noteikto ierobežojumu dēļ sezonas aktīvākajā periodā pārdošana nevarēja notikt. Saskaņā ar nozares avotiem tiek lēsts, ka 2020. gada martā krājumā atradās aptuveni 553 700 Euro 4 transportlīdzekļi. Ierobežošanas pasākumu laikā pārdošanas apjoms samazinājās par 98 %, un kopš tā laika pārdošana joprojām norisinās kūtri. Tāpēc ir iespējams, ka ne visi pašlaik krājumos esošie Euro 4 transportlīdzekļi tiks pārdoti līdz gada beigām.
            
            
               Regulā (ES) 168/2013 ražotājiem ir paredzēta iespēja pārdot tā sauktos sērijas beigu transportlīdzekļus (t. i., “veco krājumu” transportlīdzekļus, kas neatbilst jaunākajām prasībām), tomēr tas katrā dalībvalstī ir ierobežots līdz 10 % no vidējā transportlīdzekļu skaita, kas pārdoti iepriekšējos divos gados, vai līdz 100 transportlīdzekļiem. To transportlīdzekļu skaits, kurus var reģistrēt kā sērijas beigu transportlīdzekļus, ir dalībvalstu ziņā.
            
            
               Ņemot vērā šos traucējumus un transportlīdzekļu skaitu krājumā, kā arī gandrīz pilnīgu tirdzniecības apstāšanos 2020. gada sezonas aktīvākajā periodā, spēkā esošie noteikumi par sērijas beigu transportlīdzekļiem nav piemērots mehānisms, lai risinātu šo situāciju. Tāpēc sērijas beigu noteikumi būtu jāpielāgo, lai tikai 2021. gadā ļautu tirgotājiem pārdot lielāku skaitu krājumā esošo Euro 4 transportlīdzekļu. 
            
            
               Šis priekšlikums nepalielinās piesārņotāju emisijas, jo elastība attieksies tikai uz transportlīdzekļiem, kas jau bija saražoti ierobežojumu laikā. Turklāt tas ļauj arī izvairīties no nepieciešamības nevajadzīgi nodot lūžņos transportlīdzekļus, kas būtu laisti tirgū, ja nebūtu krīzes. Šis priekšlikums neatliks Euro 5 posma stāšanos spēkā 2021. gada 1. janvārī attiecībā uz visiem jaunražotajiem transportlīdzekļiem.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Līguma par Eiropas Savienības darbību 114. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Subsidiaritātes principu piemēro, jo priekšlikums nav Savienības ekskluzīvā kompetencē.
               
               
                  Tā kā priekšlikums ir saistīts ar grozījumiem spēkā esošajos ES tiesību aktos, tikai ES var konstruktīvi risināt šos jautājumus. Turklāt politikas mērķus nevar pietiekami labi sasniegt ar dalībvalstu rīcību.
               
               
                  Transportlīdzekļu ES tipa apstiprināšanas sistēmas vajadzībām Savienības mērogā jāharmonizē mehānisko transportlīdzekļu tipa apstiprināšanas tehniskās prasības attiecībā uz drošumu un vides elementiem. Rīcība dalībvalstu līmenī vien apdraudētu visu transportlīdzekļu tipa apstiprināšanas sistēmu. Eiropas Savienības rīcība ir nepieciešama, lai izvairītos no šķēršļu rašanās vienotajā tirgū.
               
               
                  Tādēļ šis priekšlikums atbilst subsidiaritātes principam.
               
            
            
               •Proporcionalitāte
            
            
               
                  Priekšlikums atbilst proporcionalitātes principam, jo tas nosaka tikai to, kas nepieciešams, lai sasniegtu mērķi garantēt iekšējā tirgus pareizu darbību, vienlaikus nodrošinot augstu sabiedrības drošības un vides aizsardzības līmeni.
               
            
         
         
            
               •Juridiskā instrumenta izvēle
            
            
               
                  Regula, ar ko groza regulu.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Šim priekšlikumam nav pievienots atsevišķs ietekmes novērtējums, jo Regulai (ES) 168/2013 ietekmes novērtējums jau ir veikts. Šis priekšlikums nemaina minēto regulu pēc būtības un neuzliek jaunus pienākumus iesaistītajām pusēm. Pašreizējā Covid-19 uzliesmojuma kontekstā ārkārtēju iemeslu dēļ tas galvenokārt ir vērsts uz to, lai nodrošinātu tādus īpašus sērijas beigu noteikumus, kas piemērojami vienīgi 2021. gadā.
            
            
               4.IETEKME UZ BUDŽETU
            
            
               Šim priekšlikumam nav ietekmes uz ES iestāžu budžetu. 
            
            
            
            
            
            
                  
            
            
                  
            
            
               2020/0251 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
            
               ar ko, reaģējot uz Covid-19 uzliesmojumu, Regulu (ES) Nr. 168/2013 groza attiecībā uz īpašiem pasākumiem saistībā ar L kategorijas sērijas beigu transportlīdzekļiem
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
         
         
            
               pēc leģislatīvā akta projekta nosūtīšanas valstu parlamentiem,
            
            
               pēc apspriešanās ar Eiropas Ekonomikas un sociālo lietu komiteju
                  1
               ,
            
            
               saskaņā ar parasto likumdošanas procedūru,
            
            
               tā kā:
            
            
               (1)Covid-19 uzliesmojums ir izraisījis L kategorijas transportlīdzekļu kritisko daļu un sastāvdaļu piegādes ķēdes traucējumus un ievērojamu pieprasījuma kritumu pēc šiem transportlīdzekļiem, kas ražotājiem ir būtiski kavējis Euro 4 transportlīdzekļu krājuma realizēšanu, kuri saskaņā ar Eiropas Parlamenta un Padomes Regulas (ES) Nr. 168/2013
                  2
                IV pielikumu ir jāreģistrē pirms Euro 5 posma piemērošanas 2021. gada 1. janvārī.
            
            
               (2)Regulas (ES) Nr. 168/2013 sērijas beigu noteikumi ļauj ražotājiem turpināt darīt pieejamu tirgū, reģistrēt vai uzsākt ekspluatēt ierobežotu daļu tādu L kategorijas transportlīdzekļu krājumu, ko nevar darīt pieejamu tirgū vai vairs nevar darīt pieejamu tirgū, tāpēc ka ir stājušās spēkā jaunas tehniskās prasības, attiecībā uz kurām šis transportlīdzeklis nav apstiprināts.
            
            
               (3)Ņemot vērā Covid-19 uzliesmojuma izraisītos traucējumus, ir skaidrs, ka Regulas (ES) Nr. 168/2013 sērijas beigu noteikumi nav piemērots mehānisms, lai rastu risinājumu saistībā ar Euro 4 L kategorijas transportlīdzekļu daudzumu, kas ražotājiem būs krājumā pēc Euro 5 posma piemērošanas.
            
            
               (4)Ņemot vērā ārkārtas apstākļus, ko izraisījis Covid-19 uzliesmojums, un lai izvairītos no iespējamiem tirgus traucējumiem, ir jāgroza Regulas (ES) Nr. 168/2013 sērijas beigu noteikumi.
            
            
               (5)Lai nodrošinātu, ka šos pasākumus piemēro tikai transportlīdzekļiem, kas bija krājumā laikā, kad tika noteikti valstu mēroga karantīnas pasākumi, to transportlīdzekļu daudzumam, uz kuriem attiecas šie īpašie sērijas beigu pasākumi, nevajadzētu pārsniegt to Euro 4 L kategorijas transportlīdzekļu skaitu, kuri bija krājumā 2020. gada 15. martā.
            
            
               (6)Ņemot vērā steidzamību, ko radījuši Covid-19 uzliesmojuma izraisītie ārkārtas apstākļi, tika uzskatīts par lietderīgu ieviest izņēmumu attiecībā uz astoņu nedēļu laikposmu, kas minēts LES, Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā Protokola Nr. 1 par valstu parlamentu lomu Eiropas Savienībā 4. pantā.
            
            
               (7)Ņemot vērā, ka šie pasākumi vajadzīgi steidzami, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               (8)Tāpēc Regula (ES) Nr. 168/2013 būtu attiecīgi jāgroza,
            
            
            
               IR PIEŅĒMUŠI ŠO REGULU.
            
            
               1. pants
            
            
               Regulā (ES) Nr. 168/2013 iekļauj šādu 44.a pantu:
            
            
               “44.a pants
            
            
               Īpaši pasākumi saistībā ar sērijas beigu transportlīdzekļiem, reaģējot uz Covid-19 uzliesmojumu
            
            
               1.
                     Atkāpjoties no 44. panta, transportlīdzekļus, kas atbilst tāda tipa transportlīdzekļiem, kuru ES tipa apstiprinājums saskaņā ar 37. panta 2. punkta a) apakšpunktu ir kļuvis nederīgs 2021. gada 1. janvārī, drīkst darīt pieejamus tirgū, reģistrēt vai uzsākt ekspluatēt kā sērijas beigu transportlīdzekļus līdz 2021. gada 31. decembrim, ievērojot šā panta 2., 3. un 4. punktu.
            
            
               2.
                     Šā panta 1. punktā minēto sērijas beigu transportlīdzekļu skaits nepārsniedz to transportlīdzekļu skaitu, kam ir ES tipa apstiprinājums, kurš saskaņā ar 37. panta 2. punkta a) apakšpunktu kļuvis nederīgs 2021. gada 1. janvārī, un kuri bija krājumā 2020. gada 15. martā. 
            
         
         
            
               3.
                     Ražotājs, kas vēlas izmantot 1. punktā minēto atkāpi, iesniedz pieprasījumu katras tās dalībvalsts valsts iestādei, kurā attiecīgie transportlīdzekļi tiks darīti pieejami tirgū, reģistrēti vai kur tiks uzsākta to ekspluatācija, norādot to sērijas beigu transportlīdzekļu skaitu, kuriem tiek pieprasīta 1. punktā minētā atkāpe.
            
            
               Attiecīgā valsts iestāde mēneša laikā pēc pieprasījuma saņemšanas lemj par to, vai un cik lielā skaitā ļaut savā teritorijā reģistrēt minētos sērijas beigu transportlīdzekļus.
            
            
               4.
                     Transportlīdzekļiem, kuru ekspluatācija uzsākta saskaņā ar 1. punktu, ražotājs uz atbilstības sertifikāta izdara īpašu ierakstu, apzīmējot šos transportlīdzekļus kā “2021 – sērijas beigu transportlīdzeklis”.
            
            
               5. Dalībvalstis ne vēlāk kā līdz 2021. gada 1. jūlijam informē Komisiju par to transportlīdzekļu skaitu, kuriem saskaņā ar šo pantu piešķirts sērijas beigu statuss.”.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        OV C , , . lpp.
               
               
                  
                     (2)
                  
                        Eiropas Parlamenta un Padomes Regula (ES) Nr. 168/2013 (2013. gada 15. janvāris) par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 060, 2.3.2013., 52. lpp.).